केंद्र ने कहा- सितंबर में डिटेन था; अभी की जानकारी ले रहे, मूसेवाला मर्डर में शामिल था अनमोल
Lawrence Bisnoi Cousin Anmol; MEA Reaction | Detain In Kenya Video From USA अमेरिका में अनमोल बिश्नोई की वीडियो सामने आने के बाद मिनिस्ट्री ऑफ एक्सटर्नल अफेयर्स (MEA) ने भी प्रतिक्रिया दे दी है।
पंजाबी सिंगर सिद्धू मूसेवाला के मर्डर की साजिश में शामिल गैंगस्टर लॉरेंस के भाई अनमोल लॉरेंस का अमेरिका से वीडियो सामने आने के बाद केंद्र सरकार एक्टिव हो गई है। अनमोल लॉरेंस हाल ही में कैलीफोर्निया में दो पंजाबी गायकों शैरी मान और करण औजला के साथ नजर आया था। विदेश मंत्रालय (MEA) ने कहा है कि अनमोल के बारे में जानकारी जुटाई जा रही है।
MEA​​​​​​ के प्रवक्ता अरिंदम बागची ने गुरुवार को नई दिल्ली में कहा कि मई-2022 में सिद्धू मूसेवाला के मर्डर से पहले ही फर्जी पासपोर्ट पर विदेश भाग जाने वाले अनमोल लॉरेंस को सितंबर-2022 में कीनिया में डिटेन किया गया था। उसके बाद वह अमेरिका कैसे पहुंचा? इस बारे में स्थिति स्पष्ट नहीं है। केंद्र सरकार इससे जुड़ी जानकारी जुटा रही है।
अनमोल लॉरेंस पंजाबी सिंगर सिद्धू मूसेवाला की हत्या के मास्टरमाइंड गैंगस्टर लॉरेंस का छोटा भाई है। लॉरेंस ने मूसेवाला के मर्डर से पहले ही उसे फर्जी पासपोर्ट पर विदेश भेज दिया था। इसी हफ्ते अमेरिका के कैलिफोर्निया में आयोजित एक शादी समारोह में पंजाब के दो नामी सिंगर शैरी मान और करण औजला पहुंचे थे। इन दोनों के कार्यक्रम के जो वीडियो सामने आए हैं, उनमें अनमोल लॉरेंस इनके साथ दिख रहा है। यह वीडियो 16 अप्रैल की बताई जा रही है।
अक्टूबर में हुआ था डिटेन
विदेश मंत्रालय के प्रवक्ता अरिंदम बागची ने कहा कि उन्होंने भी अनमोल के नए वीडियो देखे हैं। सितंबर-2022 में उनका स्टेटमेंट उस समय की स्थितियों को लेकर था। उस समय उसे डिटेन किया गया था। उसके बाद क्या हुआ? अनमोल हिरासत में है या नहीं? इसे चेक कराया जाएगा। अभी का अपडेट उनके पास नहीं है, लेकिन सितंबर-2022 में वह डिटेन था। उसके बाद 6 महीने में क्या हुआ? इसे चेक किया जा रहा है।
अनमोल ने गोल्डी के साथ मिलकर मारा मूसेवाला को
मूसेवाला मर्डर की जांच कर रही पंजाब पुलिस की इन्वेस्टिगेशन में सामने आया कि मूसेवाला के कत्ल की साजिश तिहाड़ जेल में बैठकर लॉरेंस ने रची थी। इसके बाद उसके छोटे भाई अनमोल और भांजे सचिन थापन ने कनाडा में बैठे लॉरेंस के साथी गोल्डी बराड़ के साथ मिलकर पूरी साजिश को अंजाम दिया। इन तीनों ने ही मूसेवाला की रेकी कराई, शूटर्स और उनके लिए हथियारों का इंतजाम किया।
पुलिस जांच के अनुसार, लॉरेंस ने कत्ल से पहले ही अनमोल और सचिन थापन को नकली पासपोर्ट पर विदेश भिजवा दिया था। लॉरेंस चाहता था कि सचिन थापन और अनमोल मूसेवाला का कत्ल तो करवाएं, लेकिन उसके बाद इस केस में उनका नाम न आए और पुलिस उन्हें अरेस्ट न करे। इसीलिए उसने मूसेवाला का कत्ल करवाने से पहले अनमोल और सचिन के फेक पासपोर्ट बनवाए और उन्हें बाहर भेज दिया। इसके बाद 29 मई 2022 को मूसेवाला की हत्या की गई।
कीनिया से होते हुए अमेरिका पहुंचा अनमोल
लॉरेंस ने पूरी प्लानिंग के तहत अनमोल और सचिन थापन को विदेश भिजवाया। यह दोनों पहले नेपाल गए और वहां से विदेश चले गए। सचिन थापन को अजरबेजान में वहां की पुलिस ने पकड़ लिया था जबकि अनमोल लॉरेंस दुबई से कीनिया होते हुए अमेरिका पहुंच गया।